Markaziy saylov komissiyasi raisi YeXHT loyihalar koordinatori bilan uchrashdi

O‘zbekiston Respublikasi Oliy Majlisi Senatida Markaziy saylov komissiyasining raisi M.Abdusalomovning Yevropada xavfsizlik va hamkorlik tashkilotining loyihalar koordinatori Jon Makgregor bilan uchrashuvi bo‘lib o‘tdi. Bu haqda O‘zbekiston Respublikasi Prezidenti saylovini yoritish bo‘yicha Respublika matbuot markazi xabar berdi.

Uchrashuvda M.Abdusalomov Markaziy va okrug saylov komissiyalari tomonidan shu yilning 4-dekabr kuni bo‘lib o‘tadigan O‘zbekiston Respublikasi Prezidenti sayloviga tayyorgarlik ko‘rish va uni o‘tkazish bo‘yicha asosiy tadbirlar dasturi doirasida amalga oshirilayotgan ishlar haqida qisqacha axborot berdi.
Uchrashuvda qayd etilganidek, Markaziy saylov komissiyasi va YeXHTning hamkorligi samarali rivojlanib bormoqda. YeXHT loyihalar koordinatorining Toshkentdagi ofisi “O‘zbekiston Respublikasi saylov amaliyotini takomillashtirishga ko‘maklashish” qo‘shma loyihasi doirasida mamlakatda saylov amaliyotini yanada demokratlashtirishning turli masalalariga bag‘ishlangan xalqaro tadbirlar, anjuman va seminarlarni tashkil qilish va o‘tkazishda faol ishtirok etdi.
Qayd etilganidek, Yevropada xavfsizlik va hamkorlik tashkilotining Demokratik institutlar va inson huquqlari bo‘yicha byurosi O‘zbekistonda parlament va prezident saylovlariga tayyorgarlik ko‘rish va ularni o‘tkazish jarayoni yuzasidan bir necha marta kuzatuv olib bordi. Byuro shu yilning 11—14-oktabr kunlari Ehtiyojlarni baholash missiyasini yuborishga qaror qildi.